作者:曹勳
標題:法曲歌頭・法曲
內容:柱史乘車，青牛駕軛，紫雲覆頂，函關令已前知。西升稍駐，尹喜虔恭誓。求老子。親談道德微旨。五千餘言，俱救末俗，度脫令鹹歸生理。體元機。人間方解道術，兼明治身，與國階梯。更有黃庭，專分二境，內外皆舉璇題。羽客見者，傾誠懇誦合彝儀。萬神潛禮。密奉二經，炷香靜默，心無競，靡端倪。得失掃去，意海澄流要體。內景防愆失。外景忘疲。閬風蓬島豈能移。唸誦靈辭。指群迷。